O lokalizačných službách a súkromí

Lokalizačné služby umožňujú aplikáciám a webovým stránkam zhromažďovať a používať informácie založené na aktuálnej polohe vášho počítača. Vaša približná poloha je stanovená použitím informácií z lokálnych Wi-Fi sietí a je lokalizačnými službami zhromažďovaná spôsobom, ktorý neumožňuje vašu osobnú identifikáciu.

Pri použití služieb Návrhy Spotlightu alebo Návrhy Safari v aplikácii Safari bude poloha vášho Macu v čase odoslania žiadosti o vyhľadanie v Spotlighte alebo v Safari odoslaná do Apple na účely vylepšovania presnosti služieb Návrhy Spotlightu a Návrhy Safari a kvôli vylepšovaniu ďalších produktov a služieb spoločnosti Apple. Ak vypnete lokalizačné služby pre Návrhy Spotlightu a Návrhy Safari, vaša presná poloha nebude odosielaná do Apple. Kvôli poskytovaniu relevantných návrhov vyhľadávania bude Apple aj naďalej môcť použiť IP adresu vášho internetového pripojenia, ktorá umožňuje približné určenie vašej polohy priradením ku geografickému regiónu.

Aplikácie, ktorým ste povolili používať lokalizačné služby, sa zobrazia v paneli Súkromie v nastaveniach Bezpečnosti a súkromia. Zapnuté alebo vypnuté lokalizačné služby pre konkrétnu aplikáciu indikujú zaškrtávacie políčka. Ak chcete zakázať lokalizačné služby pre jednu alebo viacero aplikácií, môžete ich vypnúť zrušením zaškrtnutia políčka vedľa aplikácie. Ak vypnete lokalizačné služby pre aplikáciu, zobrazí sa pri najbližšom pokuse danej aplikácie o použitie polohových dát výzva na ich opätovné zapnutie.

Lokalizačné služby môžete úplne vypnúť zrušením zaškrtnutia možnosti Povoliť lokalizačné služby v paneli Súkromie v nastaveniach Bezpečnosti a súkromia. Aj po vypnutí lokalizačných služieb môžu aplikácie a webové stránky tretích strán používať na stanovenie vašej polohy iné spôsoby. Z bezpečnostných dôvodov môžu byť informácie o polohe vášho Macu použité pri tiesňových volaniach na pomoc záchranným zložkám bez ohľadu na to, či sú lokalizačné služby povolené.

Ak povolíte používanie vašej aktuálnej polohy aplikáciám alebo webovým stránkam tretích strán, budete podliehať podmienkam a zásadám ochrany osobných údajov týchto tretích strán a nie zásadám ochrany osobných údajov spoločnosti Apple. Ak chcete získať viac informácií týkajúcich sa používania informácií o vašej polohe, prečítajte si zmluvné podmienky a zásady ochrany osobných údajov týchto tretích strán.

Používaním týchto funkcií súhlasíte s tým, že spoločnosť Apple a jej dcérske spoločnosti a zástupcovia môžu prenášať, zhromažďovať, spravovať, spracovávať a používať tieto informácie tak, ako je to popísané vyššie.

Informácie zhromažďované spoločnosťou Apple budú spracované v súlade so zásadami ochrany osobných údajov spoločnosti Apple, ktoré nájdete na stránke www.apple.com/sk/privacy.